Skoolseuns met vuurwapens betrapDie windpistole en vuurwapen waarop die polisie beslag gelê het. Foto: verskaf Twee skoolseuns van ŉ hoërskool in Mthatha in die Oos-Kaap is Maandag in hegtenis geneem toe hulle met vuurwapens betrap is. Lt.kol. Mzukisi Fatyela, polisiewoordvoerder, het Dinsdag gesê twee windpistole en ŉ ongelisensieerde 9mm-pistool is omstreeks 08:00 in die seuns, onderskeidelik 14 en 17 jaar oud, se besit gevind. “ŉ Onderwyser het vermoed dat die 17-jarige iets onder sy baadjie wegsteek,” het Fatyela gesê. “Hy het die seun deursoek en op ŉ windpistool afgekom. Die seun het verduidelik dat die windpistool aan die 14-jarige behoort.” Die 14-jarige is ook deursoek, waarna die ander windpistool en ŉ Norinco-pistool met ammunisie gevind is. Die seuns is na die Madeira-polisiekantoor geneem waar daar vasgestel is dat die vuurwapen aan die seun se 61-jarige ouma behoort. Die seuns is in die sorg van hul ouers vrygelaat aangesien hulle nog minderjarig is. Hulle moet binnekort in die Mthatha-landdroshof verskyn. Volgens Fatyela sal die ouma aangekla word van die nalatige hantering van ŉ vuurwapen.